Þingræður haldnar á Alþingi Íslendinga

* Frsm. (Stefán Stefánsson) : Eins og hv. þm. sjá á nál. á þskj. 423, hefir fjhn. þessarar hv. d. orðið ásátt um að mæla með frv. Það er flutt af fjhn. Ed. samkv. beiðni hæstv. fjmrh., og hefir milliþn. í skattamálum litið yfir frv. Gerir frv. nokkrar breytingar á l. frá árinu 1937 um tollheimtu og tolleftirlit, sem fara í þá átt að tryggja sem bezt framkvæmd þessara l. Helztu brtt. eru þessar: Samkvæmt 3. gr. l. þeirra, sem nú gilda, skal hafa umboðsmenn tollstjórnarinnar á öllum löggiltum höfnum eða verzlunarstöðum, sem hingað til hefir verið það sama. En nú er það lagt á vald fjármálaráðuneytisins að ákveða, á hvaða höfnum slíkir umboðsmenn skuli vera, og skiptir það þá ekki máli, hvort höfnin telst löggilt höfn eða ekki. Virðist sjálfsagt að leggja þetta á vald fjmrn., og er það tilgangur 1. gr. frv. Með 2. gr. frv. er gerður nokkur viðauki við 5. gr. gildandi l., þannig, að ákveðið er, að skipstjórum aðkomuskipa, sem koma beint frá útlöndum, skuli skylt að sigla skipunum sem beinasta leið til ákvörðunarstaðar, og eins er tollstjórninni heimilað að ákveða, að skipum skuli ekki vera leyfilegt að hafast við innan landhelgilínu utan hafna. Er þetta gert til þess að fyrirbyggja smygl. Í 3. gr. frv. er gerð nokkur breyting á 7. gr. l. Segir í þessari frvgr., að ákveða megi með reglugerð, að öll skip og flugvélar, sem eru á leið til útlanda eða frá útlöndum, skuli koma við á tilteknum höfnum eða flugvöllum, til þess að fá fyrstu eða síðustu afgreiðslu hér á landi. Þessi heimild hefir áður verið bundin við farþegaskip og vöruflutningaskip, en hér er það látið ná til allra skipa og svo flugvéla, og er því þetta ákvæði víðtækara samkv. frv. Er þetta miðað við ákvæði, sem eru í gildi hjá grannþjóðum okkar. N. leggur eindregið til, að frv. sé samþ. óbreytt.

* Flm. (Sigurður Kristjánsson): Við það, sem segir í grg., vil ég bæta því einu, að frv. er samið og flutt fyrir tilmæli Dýraverndunarfélags Íslands. Þótt margt mætti segja um þetta mál umfram það, sem segir í grg., tel ég þess ekki þörf. Mér skilst, að málið sé vinsælt hér í hv. d., sökum þess, að ég hefi ekki orðið var við, að nokkur hefði nokkuð við flutning þess að athuga. En nú er liðið að þinglokum, og mælist ég því til þess, að málið fái að ganga til 2. umr., án þess að þurfa að fara til n.

*Sigurður E. Hlíðar: Ég vildi leyfa mér að bera fram fyrirspurn. Ég hafði orð á því í fyrra við nokkra þm., hvort ekki myndi ástæða til að koma fram með frv. um friðun fálka, þar sem fátt er nú orðið eftir af þeim fugli. Mér var svarað, að n. manna væri að athuga þetta mál og undirbúa löggjöf um það, sem ná ætti til alls landsins. Ég vil nú spyrja, hví nú þurfi að fara að friða súluna fremur en fálkann, - og hvað liður yfirleitt fálkafriðunarmálinu?

*Bjarni Ásseirsson: Ég vil að gefnu tilefni árétta þá fyrirspurn til hæstv. stj., hvar sé komið framkvæmd þál. þeirrar, er ég bar hér fram fyrir tveim eða þrem árum og var samþ., um að láta endurskoða fuglafriðunarl. Þál. þessi var samþ. með öllum greiddum atkv., ef ég man rétt, en síðan hefir ekkert komið fram um málið, og vildi ég gjarnan vita, hvað því líður.

*Pálmi Hannesson: Herra forseti! Ég get gefið nokkrar upplýsingar um þetta mál. Hæstv. forsrh. átti fyrir nokkru tal við mig um málið, og síðan hefir það verið rætt allmikið bæði í Náttúrufræðafélaginu og Ferðafélaginu. Þau félög hafa ákveðið að beita sér fyrir fuglafriðun, og raunar almennri náttúrufriðun. Ég vænti þess, að hv. d. sé kunnugt, að hér hafa áður legið fyrir Alþingi frv. um almenna náttúrufriðun. Erlendis eru til slík l. til þess að friða náttúru landanna, ekki aðeins fyrir innlendum mönnum, heldur einnig útlendingum. En málinu er nú komið svo langt, að samið hefir verið frv., sem er að vísu ekki lokið að fullu, en liggur nú til endurbóta hjá Ólafi Lárussyni prófessor, sem er einn nefndarmanna. Ég vænti þess, að frv. verði fullsamið fyrir næsta Álþingi, og verður það þá væntanlega sent ríkisstj.